text:
E je scomençade la edizion numar 26 di Avostanis, la storiche rassegne culturâl che e cjape dentri musiche, teatri, art figurative, plastiche, danze, presentazion di libris, dialics cun esperts e cu la int, par tantis formis di condivision e di scambi tai cjamps dal sociâl. Un lunc festival che chest an al va dal Prin di Avost ai trê di Setembar, curât de Associazion Culturâl Colonos di Vilecjaze di Lestize, cu la direzion artistiche di Federico Rossi.
Il titul di cheste edizion al è “Implosion”. Une Vierte che e tache dal didentri, une scosse interne par une indagjin de contemporaneitât, ae lûs dai sconvolziments sociâi, economics, morâi, e inte fede di une vie di jessude, di miorament. Il titul nol pues no fâ pensâ aes vueris e ai atentâts, che a figurin come tons dal didentri de civiltât. Une implosion che e je cjamade ancje di un lusôr che al pues mostrâ lis pussibilis direzions par une vite miôr, condividude cun dutis lis culturis, tal rispiet des identitâts.
Dodis apontaments li tal Agriturisim Colonos a Vilecjaze di Lestize. Un lûc, sedi tal viert tal curtîl o intes salis internis, che ben si preste, e di simpri, al incuintri e al confront. Ospits artiscj furlans e no dome, par un festival abituât a slargjâsi al nazionâl e al internazionâl, dulà che art, sience, tecnologjie, antropologjie e diviersis altris dissiplinis, si discutin e si misclicin – in particolâr mût chest an -, cun variis performances su temis fondants. Concierts, provis viertis, events artistics in forme di gare, mosaics culturâls, laboratoris performatîfs, par un cantîr viert e simpri in atîf.
Scree martars al 1 di Avost aes 21 cu la famose cjantante Alice, intun recital dal titul Dut ‘l è nuie, cun Antonello D’Urso aes ghitaris e aes programazions. Un repertori in lenghe furlane, par oparis musicadis su tescj di poetis o gjavadis dal patrimoni des vilotis, dut incentrât sui temis di cheste edizion di Avostanis. A seguî, vinars ai 4 di Avost aes 21e vignarà inaugurade la esposizion Cartons animâts, direzût di Chris Gilmour, cun in mostre lis oparis dal laboratori realizât in colaborazion cul Dipartiment di salût mentâl di Udin, cun intervents di Donatella Nonino, Vania Gransinight e Angelo Bertani. Lunis ai 7 e Joibe ai 10, simpri aes 21, e larà in sene la leture, in dôs parts, dal romanç di Stefano Moratto Kebar Krossè. Un lavôr in lenghe furlane sperimentâl, che al conte di une citât sierade, cenglade di un desert indecifrabil e mortâl. Ai recite Massimo Somaglino, Marta Riservato e Elvio Scruzzi. Musichis di Vittorio Vella e Mirko Cisilino.
Tantis lis ativitâts in sene e in mostre, leadis dutis al teme condutôr de implosion. No rivant a nomenâlis dutis, o din un cuc aes plui curiosis, tant che il laboratori performatîf di lunis ai 21 di Avost aes 13.30, viert a dute la popolazion e dal titul “Il compuartament sociâl dai animâi videoludics/Conolos studies”. Ideât e diret di Mauro Ceolin, cul coordenament coreografic di Martina Tavano, il spetacul-laboratori al continue il lavôr scomençât l’an passât, dulà che cuatri balarins a impersonificavin personaçs dal imagjinari coletîf tant che Snoopy, Pikaciu, Michey Mouse. Cheste volte chestis figuris a son daûr a discuvierzi la riproduzion, la alimentazion, la societât.
Lis provis viertis di culture furlane a son martars ai 22 di Avost, aes 21. Un mosaic culturâl cun tantis figuris de culture e de storie furlane e cjants cul trio Vocinconsuete. Interessant ancje l’incuintri a vôs alte “La morfologjie dal vueit e la gramatiche da la rinassite”, riflessions di Angelo Floramo, Stiefin Morat e Giuliana Musso, cun musichis di Francesco, Nicola e Federica Tirelli.
Il programe al va indevant in Setembar e dutis lis informazions e si puedin cjatâ lant sul sît: www.colonos.it
✒ Alessio Screm
……………………………………………………………………….
Focus: il vueit e la rinassite
Martars ai 29 di Avost aes 21 inte sede dai Colonos, Angelo Floramo, Stiefin Morat e Giuliana Musso e saran insiemi par des riflesions di grande atualitât, tiradis dentri tal stramp titul: La morfologjie dal vueit e la gramatiche da la rinassite.
Intune epoche che il vueit al somee ch’al vedi la paronance, glotint e trasformant dut, si presente la necessitât di une riapropriazion di formis e di contignûts bogns di rivendicâ lis urgjencis dal esisti. Casermis, bibliotechis, placis, capanons di periferie e stazions a segnin topografiis incuietis ch’a somein simpri di plui come la proiezion di une societât al limit da la catastrofe, sogjete a metamorfosis no prevedibilis, dominade da l’irazionalitât o piês da l’indiference.
Cuintri da la presunzion dal “antropocene” che si fagocite di bessôl, si sint l’urgjence di une rifondazion che e sepi soflâ ancjemò il sofli dal contignût dentri da lis evoluzions da la forme. Dôs vôs impuartantis si incrosin fra di lôr, stimoladis di Angelo Floramo: Giuliana Musso e Stiefin Morat. No si trate di un dibatit ma di un spazi di libertât assolude dulà che ognidun al è bon di regalâ l’emozion dal pinsîr daûr dai impuls plui conaturâts al propri dî: parce che tirâ vie al vûl dî liberâ, e disvuedâ e pues jessi une oportunitât rare par jemplâ. (Gjavât dal sît: www.colonos.it)
✒ A. Sc.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
Sot de Italie (6)
Si che duncje dal 1866 a rivarin i talians, cence che nissun ju spietàs, par vie che si saveve che lis stevin cjapant par tiere e par mâr.
La Prussie e veve metude in zenoglon la Austrie e cussì i talians a cjaparin la corse, par rivâ cuissà dulà. A scugnirin fermâsi su la Tor a Vierse, dulà che a cjaparin une fruçade che ur cjolè il flât. Ma la Austrie, pûr di cumbinâle cu la Prussie, e molà il Venit e dôs parts dal Friûl a la Italie, tirantsi di là di Pontebe, dal Judri e dal riul Tai juste ad ôr di Çarvignan.
I Furlans a restarin incocalîts, parcè che no se spietavin: juste cualchi predi al tentà di alçâ la creste, cjantant il «Miserere» impen dal «Tedeum».
La siorie di çocje massoniche e cjantà vitorie e e plantà un batibui cuintri dal arcivescul di Udin, bonsignôr Dree Cjasesole, che al clopave di ca e di là par vie che nol jere persuadût che e fos stade propit finide cussì (7).
Ma i talians a jerin rivâts par stâ e par implantâsi.
A gambiarin lis leçs e lis usancis di prin cu lis lôr e ai Furlans ur tocjà:
– di paiâ tassis mai paiadis prin, parfin su la farine di fâ la polente;
– di partî par fâ il soldât, che prin i tocjave dome a cualchidun – par solit mâl viodût dal plevan (8);
– di sintîsi tes mans dai parons plui di prime, cence la buse di vê un jutori dal imperadôr, par solit plui dolç di cûr dal paron;
– di scugnî tratâ cuntune raze di impleâts gnove cree e cun tante di creste, ma mancul pratiche e oneste di chê di prime.
E i Furlans si son adatâts ancje a cheste novitât, sperant salacor che no duràs, come che al tocje di lei in plui di un catapan parochiâl (9).
A sintîju, i talians al someave che a vessin di puartâ cuissà ce, massime par vie di civiltât e progrès.
Intal lôr a volevin jessi i liberadôrs, cirint di metiure te coce ai contadins furlans, che a continuavin a fevelâ dal 1866 come dal an de invasion.
Po a gambiarin, voltantju par talian, i nons dai paîs masse furlans (e di Sanpalai al vignì fûr San Pelagio e di Talmassons al veve di vignî fûr Talmassonso) e, tes scuelis, i fruts a vevin di imparâ che a jerin simpri stâts talians, ancje se Dante al jere stât dal parê diferent (10).
Al è just, e par chel al va dit, che i talians, sul imprin, a àn cirût di fâ alc in Friûl, che al coventave: e je di nomenâ la ferade par Pontebe e, cu la pazience, ancje chê par Triest; ma no àn volût savê dal progjet da la Austrie di canalâ il Tiliment dulinfûr, par vie che la Austrie e pratindeve di profitâ par 99 agns dai terens cuistâts da la aghe.
La ruede de storie e scomençave a cori di une bande che il popul nol cognosseve, fasint contents chei cuatri, par solit siôrs e parons, ingrispant il cerneli ai plevans, par vie che i talians a jerin mancul catolics dai mucs e a businavin cuintri il pape, lassant la int in spiete cence savê ce fâ.
Cussì si pues capî ancje il «plebiscito» par la Italie. Si tratave di votâ par la Italie e par Vittorio Emanuêl, sì o no, ma no di sielzi alc altri.
A saltarin fûr cuasi ducj sì, par fuarce. Dome di cualchi bande, come a Cosean (11), a olsarin dî di no, lassantsi remenâ de massonarie, che e veve la cove a Sant Denêl; o a Montenârs, dulà che al nassè un barufon par vie che a volevin votâ dome par Vittorio, no par la Italie, restant il Friûl indipendent ancje se cul stes re di Italie, come che al jere il ream de Lombardie e dal Venit cul imperadôr da la Austrie.
Ma dut al restà scjafoiât sot dal pês di chei che no capivin, di chei che no olsavin o di chei che a volevin sperâ.
NOTIS:
(6) Pre Checo al à une vision dute sô de storie, dulà che plui dai fats a contin lis sôs passionadis opinions. Tra l’altri cheste e je la «Cuintri Storie».
(7) Al ven dât l’assalt al palaç dal Arcivescul Cjasesole, al ven maltratât e criticât
e che daspò si ritirarà a Rosacis.
(8) Il servizi di jeve al scomence ai timps di Napoleon e tancj di lôr a son renitents.
Il servizi militâr al è ancje une ocasion par indutrinâ in sens patriotic.
(9) Diari storic e no il catapan che al è un libri dai muarts.
(10) Al met in lûs lis diferencis linguistichis.
(11) Al ven dit «Cosean dal no».
CHECO PLACEREAN e JOSEF MARCHET
I CLASSICS. 14 – CUINTRISTORIE DAL FRIÛL La albe de nestre Patrie............
Sot de Italie (6)

robotstxt: allowed

filter: keep


text:
Sinonimi e Contrari Friulani
dret adi., av., s.m.
- [it. alto1 adi.] (dal cjâf e sim., jevât) lâ indenant cul cerneli dret
- [it. a sigaretta loc.adi.inv.] (di bregons, che no si slargjin e no si sierin) un pâr di jeans drets
- [it. astuto adi.] (che al pant furbetât)
- [it. astuto adi., s.m.]
(dotât di furbetât)
une persone svelte o ancje scaltre o ancje drete
- sinonims
- acuart, babio, bolpin, diestri, dreton, fin, furbat, furp, garlat, industriât, moscardin, sutîl, sveât, tamesât
- contraris
- baban, barbezuan, bauc, bocâl, bonat, catùs, cjandit, cocâl, credençon, cudumar, çus, dordei, gnoc, gnognul, ingjenui, inocent, macaron, malmadûr, martuf, mauc, melon, mincjon, mone, pote, sempliç, stupit, tololò, vîs di cuatri
- [it. destrimano adi., s.m.] (che, cui che al dopre la man drete in prevalence rispiet ae man çampe) i drets e i çampins
- [it. destro adi.]
(de bande diestre dal cuarp)
il braç dret
(di vistît che si met de bande diestre dal cuarp)
- contraris
- çamp
- contraris
- çamp
- [it. destro adi.]
(che al è a man drete di cui che al cjale)
(des aghis, a man drete cjalant injù pal cors) la spuinde drete dal flum
- contraris
- çamp
- contraris
- çamp
- sport [it. destro s.m.]
(pugn dret)
becâ cuntun dret
(tal balon, tîr fat cul pît dret) l'atacant al à fat gol cuntun dret
- [it. difilato adi.] (cence pierdi altri timp) a son lâts drets a cjase
- [it. difilato av.] (di premure)
- [it. direttamente av.]
(derivât di 'diretto', te maniere plui svelte)
dopo jessût di vore al va dret o ancje filât a cjase
- sinonims
- daurman, diretementri
- contraris
- daspò, dopo, indiretementri, in maniere indirete, in mût indiret, po dopo
- [it. direttamente av.]
(cence intermediaris)
une letare dade drete o ancje in maniere personâl al interessât
- sinonims
- diretementri, personalmentri
- contraris
- cun mediazion, in maniere mediade, in mût mediât
- [it. dirittamente av.] (cence lâ par altris viis) al è tornât dret a jê
- [it. diritto2 adi.]
(che al va dilunc te stesse direzion)
une strade drete, une file drete
- contraris
- stuart
- [it. diritto2 adi.]
(che al à di as une linie rete)
une colone drete, une parêt drete
- contraris
- stuart
- [it. diritto2 adi.] (metût dret rispiet a un pont di riferiment) il rôl secolâr al jere là, dret denant di nô
- [it. diritto2 adi.] (che al seguìs une ande regolâr) l'ôr de tende al è dret
- [it. diritto2 adi.] (che al va sù verticâl) il tronc al leve sù alt e dret
- fig. [it. diritto2 adi.] (che al rispuint aes pretesis, aes necessitâts di cdn.) e ancje vuê mi è lade drete
- [it. diritto2 av.]
(a dret)
che al ledi simpri dret e al cjatarà la place
(cuintri, di face) al è propite là, dret denant di te
- [it. diritto2 av.] (daurman) va dret a fâ i compits
- [it. diritto2 s.m.] (intun ogjet cun dôs musis, chê che e à di jessi metude viers l'esterni par jessi mostrade) il dret de medaie, il dret de cotule
- numism. [it. diritto2 s.m.]
(il dret di une monede)
- sinonims
- denant
- [it. diritto2 s.m.] (un dai ponts fondamentâi de gucje) imparâ il dret e il ledrôs
- [it. diritto2 adi.] (che al è stât lavorât cul pont dret) une maie drete
- tess. [it. diritto2 s.m.] (la part di une tiessidure che e restarà in viste tai vistîts cusîts cun chê stofe)
- sport [it. diritto2 s.m.] (tal zûc dal tenis, un dai colps fondamentâi, cuant che la bale si le bat cul dentri de rachete e il braç tindût) chel tenist al à un dret debil
- [it. dritto1 adi.] (che al va daûr di une linie cence mudaments di direzion) une rie drete
- [it. dritto1 adi.] (che si alce in verticâl) il tronc al jevave sù alt e dret
- [it. dritto1 adi.]
(in riferiment al cuarp uman o a une sô part, vê une forme che e va daûr di une linie regolâr)
vê lis gjambis dretis, vê la schene drete
(dite dal pêl des bestiis, dreçât par pôre o par menace) il gjat si è sintût in pericul e i è vignût il pêl dret
- sinonims
- dreçât, mulisit, slis, slissot, vualîf
- contraris
- arcât, curf, gobit, gobut, jù, pleât, plet, riç, sgobât
- contraris
- jù
- coloc. [it. dritto1 adi., s.m.]
(che al à une inteligjence svelte, ancje se no simpri oneste)
chel là al è un dret
- sinonims
- bolp, bolpin, cjai, dreton, furbacjot, furbot, furp, scaltri, svelt, svelton
- contraris
- aloc, balort, banducel, barbezuan, basoâl, batecul, bocâl, brocul, catùs, cjandit, cocâl, cudumar, çus, çuvite, çuviton, dordel, gnoc, gnognul, imbambinît, macaron, martuf, marzoc, mauc, melon, mincjon, pantalon, sclapât, sturnel
- [it. dritto1 av.] (in linie drete) cjaminâ dret
- [it. dritto1 av.] (cence fermadis, interuzions, deviazions e v.i.) va dret a scuele!
- [it. dritto1 s.m.] (dite dai vistîts e sim., la bande juste, chê che si viôt) il dret dal capot
- [it. dritto1 s.m.] (bande di une monede)
- mar. [it. dritto1 s.m.] (ognidun dai elements verticâi che a sierin il scaf des barcjis aes sôs estremitâts)
- [it. eretto adi.] (di ande o di part dal cuarp, tignude alte e dure) cjaminâ cu la schene drete
- coloc. [it. forte adi.]
(simpatic, spiritôs)
fuart o ancje dret il to amì!
- sinonims
- famôs
- zerg. [it. ganzo adi., s.m.] (persone furbe)
- zerg. [it. giusto1 adi.]
(di cdn. che al va daûr dal model di compuartament de comunitât che lu judiche)
e je juste o ancje drete chê!
- sinonims
- regolâr
- [it. immediato adi.] (che al à une relazion fuarte cun cdn. o alc) o riferirai al to superiôr dret
- [it. in piano loc.adi.inv.] (orizontâl)
- [it. in piano loc.av.] (in orizontâl) cori sul dret, meti dret
- [it. irto adi.] (di barbe, cjavei, pêi e sim., grês e dret) al veve la barbe dure o ancje drete
- fig. [it. lineare1 adi.] (che al va indenant in maniere espressive e clare)
- [it. morale1 s.f.]
(insegnament che si gjavilu fûr di une esperience)
nol è bon di gjavâ fûr la morâl o ancje il dret di chê esperience
- sinonims
- al vâl a dî, al ven a dî, in fin dai fats, in fin dai fins, in fin de flabe, ven a dî
- [it. onesto adi.]
(une persone scrupulose intal so lavôr)
chel al è un insegnant onest o ancje dret
- sinonims
- bon, cussienziôs
- pop. [it. paraculo s.m.]
(cui che al è bon di fâ il so interès cence fâsi viodi masse)
- sinonims
- bolpat
- [it. paraculo adi.]
(di compuartament, ategjament, maliziôs e oportunist)
- sinonims
- bolpat
- [it. piano4 adi.] (di alc che nol à grumbulis) une strade drete, che no va in sù e che no va in jù
- [it. possibilità s.f.inv.]
(capacitât, ocasion di fâ alc)
no ai vût il dret di liberâmi
- sinonims
- capacitât, câs, facoltât, mût, ocasion, oportunitât, podê
- contraris
- impussibilitât
- [it. rettilineo adi.] (cence volts, dreture) strade drete o ancje dreture, l'incident al è capitât su la dreture o ancje sul toc dret o ancje sul dret
- fig. [it. rettilineo adi.] (che al osserve i principis cun coerence) al à mantignût un puartament dret
- industr. [it. rettilineo adi.] (di machine, che e lavore par dret) splane drete o ancje lineâr
- [it. retto1 adi.] (no stuart) une strade drete
- [it. ritto adi.]
(di presone o animâl che al è in pîts, in posizion verticâl)
stâ dret
(di cdn. che al sta in pîts dret cuant che al cjamine) un vecjut ancjemò vivarôs e dret
- sinonims
- in pîts
- [it. ritto adi.] (relatîf a alc che al è in posizion verticâl) meti il baston dret intal teren
- [it. ritto adi.] (di part dal cuarp pal solit sbassade o distirade, jevade ad alt, in verticâl) il gjat al cjaminave cu la code drete
- [it. ritto adi.] (dal pêl dai animâi, dreçât pe pôre o in segn di menace)
- [it. ritto adi.] (che al è a diestre) a man drete o ancje a diestre
- [it. ritto adi.] (che al va pe strade plui curte e veloce, diret)
- arm. [it. ritto s.m.]
(intal dispositîf di smire di une arme, piçule plache metaliche dulà che a cor la tache de smire) (ognidun dai braçs incrosâts de vuardie di une spade o di une daghe)(braç de crosere de baionete)
- [it. ritto s.m.] (part o viers dret di alc) il dret e il ledrôs di une medaie
- [it. scaltro adi.] (che al à inteligjence e abilitât par puartâle fûr in ogni situazion)
- [it. spiovente adi.] (di cjavei, luncs e che a vegnin jù slis)
- [it. stretto adi.]
(di un leam, fuart)
une parintât drete
- contraris
- a la lontane, lontan
- [it. stretto adi.]
(di persone, une vore leade)
un parint dret
- contraris
- a la lontane, lontan
- [it. subito1 av.]
(cence fâ altris robis prime)
finide scuele, ven dret chi di me
- sinonims
- daurman
- fig. [it. verso1 s.m.] (maniere di fâ alc) cjatâ il dret par convinci une persone


text:
“-Alò, alore! Disèimi dut, ma ae svelte, ch’o spieti i siôrs des Vilis di chenti ch’a son stâz convocâz culì par cheste sere-
-Eco za, siôr Dean: ‘e je in pîs ancjemò la quistion cu la int di Morsàn di Strade. ‘E àn vindût, senze vê il consens, chel ch’e àn boscât in tai nestris boscs…”
Al è il prin dialic dal drame storic in dôs parts scrit di Alviero Negro e che al à vinçût, intal 1977, il prin premi des oparis al concors di teatri bandît de Societât Filologjiche Furlane.
La vicende si davuelç intal 1509 e il contest al è chel de lote jenfri Vignesie e l’Imperi, cu lis dôs fazions che si jerin vignudis a creâ in Friûl, i çambarlans che a tignivin par Vignesie e i strumîrs che a jerin a pro de Austrie. Contrascj tant pençs di rivâ adore parfin a sbregâ amiciziis e fameis, se mai al fos sucedût, par esempli, che une fie si inamoràs di un de fazion contrarie.
La ambientazion storiche e je rigorose e no mancjin riferiments a cuistions altris rispiet al teme principâl, come cuant che il nobil Savorgnan al tocje il discors de Inquisizion, no cence osservâ che a Vignesie “no à masse slaz”. Notazion storichementri precise (Vignesie e jere tolerante…), che però e introdûs ancjemò un element incuietant, une menace che e je li, magari indurmidide, ma li.
Un drame torgul e violent, dulà che si intuìs subit che la tragjedie e je pronte a discjadenâsi, che e baste une faliscje par fâ vignî fûr dute la cagnetât, dutis lis cualitâts piês dal om. Ducj i personaçs a son presonîrs dai rûi che ur son assegnâts e no rivin a saltânt fûr. E cussì a finissin par sacrificâ ancje i afiets plui biei, dal moment che il sens di umanitât al ven metût in bande. Dome Cunizze, straordenarie figure di femine dal popul, e mostre di vê capît l’essenziâl des robis: “Ma indulà àno la fuarze i puars di tradîus vualtris? A tradîsi tra di lôr, chel sì, a’ son pronz, che ur al vês insegnât vualtris!” E ancjemò: “ (la vuere) mi pareve che e fos tant lontane di chenti (…) e invezit le vin dentri di nô…come une rabie salvadie, piês de peste, un cancar che nus mangje il cûr”.
Cunizze che e je ancje protagoniste di un dialic cul so om Jop e po cui coparis Femie e Dreàn, di un realisim crût, vivarôs e ancje lubric, che al fâs pensâ al Ruzante pe intensitât e l’estri des replichis.
Al displâs propit che chest drame al sedi pôc rapresentât e pôc cognossût, tant di mancul di chel che al mertarès.
✒ Laurin Zuan Nardin
SIMPRI BOGNS. Alviero Negro, Strumîrs e zambarlàns, Udin, 1978............
“-Alò, alore! Disèimi dut, ma ae svelte, ch’o spieti i siôrs des Vilis di chenti ch’a son stâz convocâz culì par cheste sere-


text:
Il patrimoni de comunitât al è dispès ruvinât de ilusion che il progrès e la modernitât a vedin di passâ traviers dal sacrifici de nature, de tiere, des aghis e dal aiar. O dai vecjos mistîrs, e de voie di costruî in maniere sane e rispietant il teritori cemût che al è stât fat dilunc dai secui. Il risultât plui evident di chest procès e je la pierdite di identitât dai nestris paîs, de nestre int, de nestre mangjative. Ma se no tignìn plui cont de peculiaritât di ce che al marche la nestre coletivitât, ce restial di nô?
◆ La domande par fortune no reste cence rispuestis. A puartâ indevant un percors di cognossince e di creazion di une cussience su chescj temis a provin i tancj ecomuseus che a son nassûts intai agns in Friûl, e che ancje intes dificoltâts fuartis dal senari di vuê a davuelzin une azion impuartante pe educazion ae conservazion e ae valorizazion di ce che la int di chenti e à simpri considerât fondamentâl pal sô vivi in sintonie cul ambient. Un patrimoni vivent, di doprâ ma no straçâ, di coltâ e di custodî. Ducj i ecomuseus a son realtâts diferentis e specifichis, ognidune nassude marcant la ricjece origjinâl dal so paîs e de sô zone: da “Lis Aganis”, che al puarte indevant la sô azion su dutis lis Dolomitis furlanis, a chel de Val dal Lât di Cjavaç o a chel de Val di Resie, fin a chei su “I mistîrs” di Paulâr o “I cavalîrs” di Feagne. Diferents, ma compagns inte ispirazion, a son come une grande famee che e vûl dâ sburt e jutori aes comunitâts là che e lavore. Par chest, intal ultin periodi a son deventâts simpri plui materie di studi academic e, parcè no?, ancje di un fregul di atenzion mediatiche plui largje. I lôr, di fat, a son progjets no masse convenzionâi e a sticin un interès trasversâl.
◆ Fasìn l’esempli dal Ecomuseu des Aghis di Glemone, che intal ultin an al à passât un periodi pardabon no facil no dome par vie de pandemie, ma ancje pal trasferiment de sede storiche dal Mulin Cocconi tal municipi di Glemone. Ma la sô ativitât e je sot dal voli costant des universitâts. Intai ultins mês, trê ateneus a àn mostrât atenzion pai siei progjets. Par esempli, i students di Gjeografie dal Cors di lauree trienâl in Letaris modernis te Universitât di Padue, cul professôr Mauro Varotto, a analizin il documentari Latte nostro di Michele Trentini su lis latariis turnariis di Cjamp Lessi e Peio, sostignût dai ecomuseus atîfs su chescj doi ambits. La Facoltât di Letaris e Filosofie de Universitât La Sapienza di Rome e à cjapât l’Ecomuseu a model des ativitâts demoetnoantropologjichis e di cemût che a puedin integrâsi cu la comunitât e cul teritori: a fâlu e je stade la dotore Roberta Tucci, ospite a Glemone tal 2018, intune lezion dal cors dal professôr Gianfranco Spitilli. Cun di plui, te Universitât di Turin, tal Dipartiment di Sciencis agrariis, forestâls e alimentârs, il docent Luca Battaglini al à puartât ai siei students l’esempli de Cjarte dai principis des latariis turnariis, elaborade dal Ecomuseu e di Slow Food Italie cun modalitât partecipative.
◆ Ancje la Rai e à dât spazi a doi documentaris, curâts di Antonia Pilosio, che a frontin sot forme di narazion visuâl doi aspiets une vore impuartants. Un al è propit chel des latariis turnariis che une volte a jerin cetantis in dut il Friûl. A vevin une modalitât di gjestion dal lat semplice, economiche e adate ae produzion casearie a nivel locâl, cuntune vore di arlevadôrs tai paîs, e a jerin un model virtuôs di vite e di alimentazion, fat di cusine puare, produzion locâl e condividude. Il model turnari al cjapave sù la usance antighe di meti dongje il lat di plui fameis e di fâ il formadi in maniere coletive, cul stes principi dai fors comuns. Lis latariis turnariis cussì no compravin il lat, ma a fasevin un servizi di lavorazion par cont dai socis. I prodots a restavin di proprietât dal soci, che al podeve vendiju o lassâju te buteghe de latarie. La Pilosio e à contât il câs de latarie di Cjamp Lessi, une des ultimis restadis in regjon, tant che dal 2013 il so formadi al è deventât Presidi Slow Food.
◆ Altri esempli che la regjiste e à volût rapresentâ al è chel dai mûrs a sec, che une volte si cjatavin pardut in Friûl e che a son testemonis de sô storie, ma che cumò a van salvâts de estinzion e magari a puedin jessi metûts a puest dai volontaris: al è il câs de zone di Dartigne e Montenârs, dulà che i Comuns e l’Ecomuseu des Aghis di Glemone a coordenin, di sîs agns incà, i cantîrs pe lôr restaurazion e pe conservazion, gratuits e vierts a ducj i apassionâts. E a confermâ il valôr universâl di cheste pratiche antighe e je stade la Unesco che e à metût la art dai mûrs a sec te liste dai elements imateriâi declarâts “Patrimoni de umanitât”. ❚
Redazion
E cres la atenzion pai EcomuseusRedazion
Il patrimoni de comunitât al è dispès ruvinât de ilusion che il progrès e la modernitât a vedin di passâ traviers dal sacrifici de nature, de tiere, des aghis e dal aiar. O dai vecjos mistîrs, e de voie di costruî in maniere sane e rispietant il teritori cemût che al è stât fat dilunc dai secui. Il risultât plui evident di chest procès e je la pierdite di identitât dai nestris paîs, de nestre int, de nestre mangjative. Ma se no tignìn plui cont de peculiaritât di ce che al marche la nestre coletivitât, ce restial di nô?


text:
Cuant che tal 1999 Tony Blair al à concedût la “devolution” a la Scozie, plui di cualchidun al à pensât che il ricognossiment di une speciâl autonomie dentri dal Ream Unît al varès fat tasê par simpri il moviment autonomist.
I osservatôrs politics a pensavin che, une volte centrât l’obietîf di vê un Parlament indipendent di chel di Londre, i scozês si saressin contentâts, metint vie par simpri ogni sperance di une secession de Mari Patrie.
Pluitost che calmâ lis golis, però, il parlament di Holyrood al à instaurât un procès politic dut gnûf. Il partît autonomist scozês al jere stât simpri considerât come un moviment che al domandave 100 par vê 10 e lis rivendicazions di plui autonomie a son simpri stadis cjaladis cuntun mist di simpatie e di difidence. Plui folclôr che sostance, insome.
Un rûl impuartant lu à zuiât il fat che, a diference di altris moviments secessioniscj, chel scozês nol à mai vût derivis violentis e al à simpri cirût di tignî lis tratativis suntun plan politic e di doprâ la vie istituzionâl par rivâ adore a puartâ a cjase risultâts concrets.
Ce che i osservatôrs no vevin considerât e je stade la figure di un leader carismatic come Alex Salmond. Cualchidun lu veve considerât un om di çampe, un amì di Tony Blair. La realtât e je ben divierse: Salmond al è prime di dut un scozês e, come che al à dit plui di cualchi volte, al tratarès cun cualsisei partît pûr di rivâ a puartâ fûr la indipendence de sô tiere.
Une volte otignude la devolution no si è dismenteât che l’obietîf al jere un altri e al à tacât une lungje campagne par mobilitâ l’eletorât autonomist in viste des elezions politichis. E i risultâts i àn dât reson: l’SNP (Scottish National Party) al à otignût il miôr risultât di simpri e si è confermât alc di plui di un partît nazionalist. Salmond al à savût, cun bravure ma ancje e soredut cun coragjo, trasformâ un partît nassût come moviment di proteste intun sogjet in stât di detâ la linie politiche.
I risultâts lu àn premiât e la prime conseguence e je stade che al e rivât a fâsi nomenâ prin ministri. Si trate di un guvier di coalizion ma ce che al conte al è che si è rot un “tabù” e un indipendetist al pues vuidâ la sô nazion e fâ lis tratativis cu la capitâl dal Ream.
Ma nol è stât chest il risultât eclatant. Dopo mancul di un mês di guvier-Salmond e je rivade la prime sorprese: daûr di indiscrezions a saressin deputâts conservadôrs pronts a firmâ la domande di referendum pe secession. E pôc al impuarte se no je nissune sigurece che i scozês e votaressin pe secession.
No je plui une cuestion di numars: che a sedin 4 o 5 i “dissidents” che tradiressin il lôr partît pe indipendence o che sedin plui dal 50% i scozês che a àn voie di vivi intune nazion indipendente al impuarte pôc. Ce che al conte al è che si tabai di “referendum” e che nol sedi plui un tabù pensâ che il popul si pronuncii suntun argoment cussì impuartant.
Al è alc di rivoluzionari in cheste storie: un om moderât come Salmond, cence mai menaçâ un at violent e cun elezions liberis al à tornât a puartâ il teme de indipendence e dal autonomisim tal centri de agjende politiche dal so paîs. La vitorie di Salmond e je la vitorie de Scozie e il troi segnât dal SNP al pues deventâ la strade di fâ par ducj i moviments locâi dal mont.
Simone Bressan


text:
Il vincidôr dal »Eurovision Song Contest« di chest an al è stât, denant di 180 milions di spetatôrs di 45 paîs, Conchita Wurst, cognossût tant che “femine cu la barbe”, che e je l’alter ego dal cjantant travistît austriac Thomas Neuwirth.
Il Ministri de Culture austriac Josef Ostermayer al à dit che il risultât al è une vitorie pe tolerance in Europe. Pe Austrie e je la prime vitorie tal Song Contest dopo dal 1966, e la seconde assolude te storie de competizion che si ten dal 1956. Daûr la tradizion, l’an che al ven la Austrie e organizarà il prossim event, probabilmentri a Viene.
Cui si platial daûr la figure?
Thomas Neuwirth, nassût ai 6 di Novembar dal 1988 a Gmund, al cres in Stirie a Bad Mitterndorf, paîs di 3.000 animis. A 14 agns al scuvierç di jessi diviers, però dome cuatri agns dopo al decît di confessâ la proprie omosessualitât ai siei gjenitôrs. Al decît di scjampâ de provincie par lâ tal cjâf lûc anonim Graz, dulà che al frecuente la scuele di mode.
Za tal 2006, ancjemò arlêf de scuele, al partecipe in television al talent show »Starmania« de ORF (radiotelevision nazionâl austriache), dulà che al concuiste il secont puest. Un an daspò, al fonde la boyband »Jetzt anders!«
***
Il personaç di fantasie “Conchita Wurst”
Conchita Wurst si presente tant che une dive cu la barbe. La biografie romanzade e tache tes monts de Colombie e e puarte a une infanzie in Gjermanie, fin ae cariere tant che cjantant in Austrie. La sô creazion, al spieghe Neuwirth, e je une rispueste cuintri la discriminazion dai zovins a cause de lôr omosessualitât. Il sorenon »Wurst« al vûl dî »luianie« o »salam«, però in sens figurât ancje »no mi impuarte« o miôr: no mi impuarte il to aspiet e di indulà che tu vegnis. Soredut par vie de barbe, Wurst si distache di altris figuris di travistîts. Di fat, si trate di un omp-femine, un mix di gjenars cul motîf di provocâ.
***
Neuwirth si è presentât pe prime volte in chest rûl al grant public tal 2011 tant che partecipant al spetacul di talents »Die große Chance« de ORF, finint al sest puest tal round finâl.
Tant che Conchita Wurst al è rivât tal Song Contest 2012 austriac al secont puest. Tal Setembar dal 2013, la television statâl austriache e decît di mandâ Conchita Wurst tant che rapresentant de Austrie. La cjançon »Rise Like a Phoenix« e je stade presentade pe prime volte ai 18 di Març dal 2014 su la radio Ö3.
***
Cul sucès di Copenhagen, »Wurst« al è rivât adore a sburtâ une gnove discussion sul teme dai dirits des cubiis omosessuâls. Cumò ancje il partît popolâr conservadôrs al è pront pes riformis de legjislazion a pro dai dirits dai omosessuâi, e a movisi te cuistion dibatude de adozion di fruts.
Un teme dificil dulà che la grande coalizion no presente une linie clare: la SPOE e vûl riformâ, la OEVP – cumò costrete a movisi daûr la opinion publiche – e je pronte a discuti; mentri che e je cuintri la diestre populistiche FPOE.
Il teme, in gracie dal sucès, al è tornât tes primis pagjinis tai media; e se i media si ocupin di alc, i politics no lu puedin ignorâ, soredut tal mieç de campagne eletorâl pe Europe.
Però no stin a dismenteâ che prin dal sucès diviers politics – soredut de diestre popolâr ma ancje altris personaçs publics – a vevin criticade la figure di »Wurst«, disint che no jere degne di rapresentâ la Austrie; anzit, a fevelavin di un insult pe imagjin de Austrie simpri corete e nete.
Midiant di »Wurst«, ancje i conservadôrs – fin tal ultin dai cjantons plui piçui – a tachin a discuti lis cuistions leadis ae omosessualitât: salacor, un prin pas viers un aiar plui tolerant. Alc si è za movût, e di chel trend positîf che si sint pardabon dapardut e a ogni pas, a puedin ancje profitâ chês altris minorancis. ❚
Janez Erat
AUSTRIE. Vitorie pe tolerance in Europe: il sucès di “Wurst” al sburte a une gnove discussion sul teme dai dirits des cubiis omosessuâls............
Il vincidôr dal »Eurovision Song Contest« di chest an al è stât, denant di 180 milions di spetatôrs di 45 paîs, Conchita Wurst, cognossût tant che “femine cu la barbe”, che e je l’alter ego dal cjantant travistît austriac Thomas Neuwirth.


text:
Son coladis lis fueis lunc jù pal troi,
je colade la nêf sul Serenât,
si discjamin lis monts par d’Incjaroi
e mûr l’istât.
E mûr l’istât e in mont l’ultime sere
e àn dit rosari intor dal fogolâr:
passandoman, siarade la casere
al va il fedâr.
Scampanotant intant vegnin lis vacjis
e il custodi daprûf cul so baston
cun chês scarponis come dôs bisacis
a pendolon (…)
Enrico Fruch (1873-1932). Cjargnel di Ludarie di Rigulât, al à vivût però a Premariâs e al à vût fat il mestri e po il diretôr didatic. Om storpeôs e fintremai timit, nol à mai vûts ricognossiments uficiâi pe sô opare. Ma tantis des sôs poesiis, cussì delicadis, semplicis e intimistichis (racueltis in Antigais intal 1926) a son stadis musicadis di autôrs tant che Luîs Garzoni e Oreste Rosso.
par cure di Laurin Zuan Nardin
LA POESIE. Madone di Setembar (1926)............
Son coladis lis fueis lunc jù pal troi,


text:
Robic al jere il diu roman de ruzin de blave, a lui si dedicave il rît che al coventave a limitâ i dams de malatie tal forment. Ae sô femine Robighe invezit si dedicave la fieste pe protezion de semence e de racuelte, o ben lis fiestis Robigaliis. La fieste propiziatorie e colave ai 25 di Avrîl e il rît lu faseve il flamen Quirinalis che al sacrificave a Robic lis vissaris di une cjice rosse e di une piore. Si conte che al è stât Pape Liberi (352-356) a convertî la fieste di paiane in cristiane. Diviersis di chês romanis, o grandis, lis rogazions piçulis a derivin des Galiis, inseridis inte liturgjie romane di Pape Leon III (795-816), che al à decidût di celebrâlis tai trê dîs prin de Sense. Similis a jerin lis Floraliis e lis Ambarvaliis, altris fiestis contadinis dedicadis a mari nature. La seconde e vignive rivolte a Cerere, la divinitât de tiere e de fertilitât.
Si conte che e je stade jê a insegnânus cemût coltâ i cjamps. ❚
✒ A.S.
Lis origjins – robic e robighe............
Robic al jere il diu roman de ruzin de blave, a lui si dedicave il rît che al coventave a limitâ i dams de malatie tal forment. Ae sô femine Robighe invezit si dedicave la fieste pe protezion de semence e de racuelte, o ben lis fiestis Robigaliis. La fieste propiziatorie e colave ai 25 di Avrîl e il rît lu faseve il flamen Quirinalis che al sacrificave a Robic lis vissaris di une cjice rosse e di une piore. Si conte che al è stât Pape Liberi (352-356) a convertî la fieste di paiane in cristiane. Diviersis di chês romanis, o grandis, lis rogazions piçulis a derivin des Galiis, inseridis inte liturgjie romane di Pape Leon III (795-816), che al à decidût di celebrâlis tai trê dîs prin de Sense. Similis a jerin lis Floraliis e lis Ambarvaliis, altris fiestis contadinis dedicadis a mari nature. La seconde e vignive rivolte a Cerere, la divinitât de tiere e de fertilitât.


text:
Nol somearès, ma ancje in Friûl o vin la nestre buine produzion di vueli: no si disarès propit ma il vueli dal Friûl al pues fâ concorince a chel de Toscane o dal meridion.
Come che al sucêt ancje in altris zonis dal nord-Italie, come par esempli sul lâc di Garde, in ciertis zonis de nestre regjon o rivìn a vê un clime cussì particolâr che ancje l’ulîf al rive a cressi ben e a produsi vueli une vore bon.
La zone di sigûr plui famose pe produzion di vueli e je che dal Cjars. Il vueli Tergeste al pues ancje svantâsi de cualifiche di “Dop”, ma no stin a dismenteâsi che ancje inte zone colinâr e pedemontane, par esempli inte zone dai cuei orientâi, tal cividalês e tal manzanês, a son presintis coltivazions di ulîf.
In regjon si puedin contâ 400 ha di ulîf: no son grancj numars, come par tancj altris prodots de agricolture furlane, ma si cjacare di produzions di altissime cualitât. O vin varietâts locâl (bianchera e carbona) e une DOP ricognossude, la Tergeste, e piçulis aziendis che a disvilupin chest gjenar di coltivazion. I produtôrs a son plui o mancul 800, di chescj almancul 45 a vendin in maniere direte in butilie, e o vin in regjon une desine di sfrantois che a lavorin dai 10 ai 15 cuintâi di olivis.
Al è di sigûr un svant par nô podê vê un prodot cussì particolâr e cussì bon. Ancje par chest l’assessôr regjonâl aes risorsis rurâls, agroalimentârs e forestâls Claudio Violino, al à decidût di pontâ ancje sul vueli: “La Regjon e Ersa si impegnin par podê deventâ un pont di riferiment pes produzions locâls di vueli. O vin tantis piçulis realtâts che a produzin vueli, o vin di cirî di fâ deventâ cheste coltivazion une opzion economiche, parcè che dome leant i nestris prodots al teritori o rivarìn a competi intal mercjât mondial. Nô no podìn fâ concorince cui numars, ma o podìn fâlu cu la cualitât. Al è par chest – al conclut l’assessôr – che in cheste edizion di Olio e Dintorni, organizade a Vuelis di Manzan, o vin decidût di concedi il Tipicamente friulano, propit inte otiche di promozion dai prodots leâts al teritori”.
Olio e dintorni, a Vuelis di Manzan, e je une des manifestazions plui impuartantis e cognossudis in Friûli pal vueli. E je a pene finide e e à vût un grant sucès, propit pe alte cualitât dai prodots che a son stâts presentâts intai doi dîs (dai 28 e ai 29 di Mai) di fieste.
Cinzia Collini
CULTURE – Il vueli dal Friûl............
Nol somearès, ma ancje in Friûl o vin la nestre buine produzion di vueli: no si disarès propit ma il vueli dal Friûl al pues fâ concorince a chel de Toscane o dal meridion.


text:
Fin a prime di fevelâi, no cognossevi nissun che al ves fat Friûl – New York in trê dîs, viaç in avion includût. Partît di sabide, tornât di lunis. Nissun: il prin al è Pieri Pittaro, 80 agns, president “in prorogatio” (la definizion se je dade lui stes) dal Ente Friuli nel Mondo. Si è puartât daûr la femine (“che il biliet sal è paiât di bessole… jê e je pensionade, e pues!”). E la puarine, no i à fevelât par cualchi dì, pal strapaç di chel svol intercontinentâl. Si capìs, e varà vût di fâ e di viodi dut di corse: nancje il timp di une spassizade tal Central Park. Juste la inaugurazion di un event cui furlans di là vie, e di corse: la visite al One-Wtc, il palaç tirât sù di Mario Collavino, smontant li de fermade de metro, imbastide de Cimolai. Simpri di corse: un zîr di clamadis al telefon ai amîs che a vivin tai States, che za si scugnive jessi al check-in dal aeropuart JFK. “Ah!, no stait a fâmi meti nancje un poleâr te aghe, ma pai aeris o voi mat. Mi met la mascarute e o duar dut il timp”. A scrivi di Pittaro e dai siei fatarei ator pal mont, no bastarès une edizion de Patrie. E dut câs, il cantin de “furlanetât tal mont” al bol simpri.
La ultime cuistion e je une polemiche cul Efasce (Ente Friulano Assistenza Sociale Culturale Emigranti – Pordenonesi nel mondo), apont di Pordenon, daspò lis declarazions, a mieç stampe, dal so president Michele Bernardon (lei articul chi dongje). Dit sclet, al ven un dubi: nol è che dute cheste vicende, dut chest cavilâsi fra associazions, ae fin nol deventi un pretest par sierâ ducj e dut? Pieri Pittaro al da sù: “Noooo, no, no… jal siguri. Chi nissun al vûl cidinâ nissun, cun di plui il grant patrimoni dai furlans pal mont. Purtrop al è dut un zûc di “parochiutis”, che di mieç si è metude la politiche. Politiche che prime lis à ricognossudis, chestis parochiutis, par vie che i faseve comut cussì, e che cumò no rive a guviernâ, parcè che si viôt che e à interès a tignîlis”.
Antecedent: lis parochiutis in cuistion no son altri che chês altris cuatri associazions ricognossudis de Regjon Friûl-VJ par pupilâ e par stâur daûr ai coregjonâi tal forest. Baste cirî su internet. Delibare 372 dal 2012. Burocratês: “Viodude la leç regjonâl numar 7 dal 2002 (Zonte Tondo I), gnove dissipline dai intervents in materie di coregjonâi tal forest e rimpatriâts, la Zonte regjonâl ae unanimitât (Zonte Tondo II) e delibare il ricognossiment di sîs sogjets”. E fra chescj, i furlans a ‘nd àn cuatri di riferiment: in plui dal Ente Friuli nel Mondo e dal Efasce di Pordenon, a son ancje Eraple, che e fâs cjâf ae Acli, e la Alef, che e je te cjase de Cgil.
Pittaro al dopre la metafore des “parochiutis” propit par spiegâ e justificâ chês che a son secontri lui “invidiis buridis fûr di cuant che il jutori che al rive de Regjon al è calât”. Lis tensions, insome, si saressin rinfuarcidis cul andament economic gjenerâl.
Fin cuant che si podeve fâ sagre ducj cuancj, la convivence e jere avonde pacifiche. Ognidun tal so plet di ort, cence che si cjalàs chel dongje. Cumò che la Regjon e à alçade la grepie, ancje un pont percentuâl in plui tal ripart dai fonts al scomence a fâ gole. Par chest an, il totâl dai bêçs stanziâts al è di 900 mil euros, che lis sîs associazion si dividin cun percentuâls diferentis: al Ente Friuli nel Mondo i rive il 32%.
Al va dite che il president Pittaro, fuart de storiute des parochiutis e de grepie plui alte in finanziarie, za di trê agns in ca al sta domandant ae Regjon une strategjie clare. Si visìn de sene, intant de “X Convention e incuintri anuâl dai furlans tal mont” tal cjistiel di Udin. Debora Serracchiani, governadore di cualchi mês, e rive a mieze zornade. E Pittaro i dîs: “O pensi che sîs ents dedicâts ai coregjonâi, e di chescj cuatri ai furlans tal mont, a sedin masse. No dîs di sierâju, ma o pensi che la nestre “first lady” e varà ce taiâ”. “In chê ocasion – al ricuarde vuê Pittaro – jal ai dite … Lis riformis coragjosis si fasin a inizi di legjislature. Ma la fantate no à volût scoltâmi”. Passâts i agns – tra cualchi mês la gnove Convention si fasarà a Cormons -, cul president in scjadince e che al vûl molâ, Pittaro al complete chê riflession: “Impensabilis dutis chês associazions, ancje parcè che la furlanetât tal mont e je un valôr “in bloc unic”, no pues jessi espression di partizions teritoriâls e salacor politichis. O sin un valôr incredibil, pecjât pierdilu o dividilu”.
Ma Debora no intervignarà. ❚
Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Lui al è il setim mês dal an. Tal antîc calendari roman, che secont la tradizion al veve dîs mês, Lui al jere il cuint mês dal an, e propit par chest si clamave Quintilis; dome tal an 44 prime di Crist al fo cambiât in Iulius in onôr dal ditatôr Juli Cesar che al jere nassût propit il cuart dì prime des idis di Quintilis. Prin mês dal Istât, Lui al pant la plenece de nature cjamade di vite cu la formazion e la bondance di semencis; l’Istât e je la stagjon des fuarcis gjeneradoris e maternis de tiere, de potenzialitât massime de energjie feminine intune atmosfere cjalde e umide, compagne a chê tal utar de mari. La linfe vegjetâl si è difondude in ducj i tiessûts de nature che cumò e pant il so plen svilup, rivât ae colme sot de potente fuarce dal soreli, dopo che chest al à tocjât il pont plui alt tal cîl di setetrion.
Ducj i paisaçs, des monts ae coline, tal plan fin al mâr, tor misdì a son fer e a polsin madûrs sot de coltre dal cjalt, dal scjafoiaç, dai rais une vore cjalts dal soreli che al infoghe e ogni forme di vite, te sô plenece, e sta sot di un ripâr, te ombrene dal sflandôr sverdeant e fresc de vegjetazion. Al è il timp de riscuvierte di sorzints di bosc e di spissui, di olis e di risultivis, di rois e di riui, che lis lôr aghis a scorin vie platadis jenfri i vencs, i olnârs e i noglârs des planuris, des fontanis che si sintive il cjacareç libar di dì e di gnot, des vascjis, dai sfueis, lûcs segrets di fantasiis e zûcs di fantacins. Une volte lis splanadis verdis si jemplavin de fadie e dai cjants di om e feminis che prime a falçavin il forment e po a seavin la jerbe, cuant che si jevave sù un umôr umit che al imberlive ancje il calôr de atmosfere. Intant lis cialis a lavin indevant a fâ il lôr davoi sui ramaçs dai pôi, dai rôi e dai cjastinârs, lis sisilis a segnâ zîrs larcs batint tal cîl turchin e i svuarbecjavai, une vore svelts a svolâ di une cise a chê altre, intant che i bôs e il cjaval devant dal cjar a scoreavin cu la code i moscjons che si tacavin su la lôr schene. Di cualchi desene di agns in ca, in Lui a tachin ancje lis feriis e tante int dopo vê finît il cicli de produzion tes fabrichis e tai uficis e partìs pes vacancis, tant che i lûcs pe vacance de mont e dal mâr a tornin a jemplâsi.
Dopo la polse dal solstizi di Jugn, il soreli al à tacât il so viaç contrari, tornant indaûr dilunc dal firmament celest che cheste inversion di tindince si pues viodi za a voli crot tal rapuart lûs-ombrene; cun di fat, za ai prins di Lui si pues visâsi che lis zornadis a tachin planc planc a scurtâsi, che ogni dì la albe e intarde e che il tramont al rive cualchi minût prime. Cussì, ai 21 di Lui, rispiet al mês prime (date dal solstizi), il soreli si jeve sù aes 4.41, vâl a dî 10 minûts in ritart, e il tramont al capite aes 19.51, o ben 11 minûts in anticip.
Cu la jentrade dal segn zodiacâl dal Leon, secont la tradizion furlane e rivave ancje la temude canicule, che a vuastave lis aghis e a savoltave i elements, intant che il grant sut al podeve fâsi sintî za ae metât dal mês, tor la fieste de Madone dal Cjarmin, une volte tant venerade tes glesiis dal Friûl, adun cui Sants dal mês Ermacure, Madalene e Ane e Jacum. ❚
✒ Mario Martinis
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
L’Istât al è un timp gjenerâl di vacancis. Si tache in Jugn e si siere in Setembar il timp des feriis; ma al è sigûr Avost il mês là che dut o cuasi si ferme. Tun mont frenetic, e je une dibisugne interiôr di cjatâ moments e timps di distacâ, di fâ alc altri. Gno pari, che al faseve il contadin di chei di une volte, nol sintive bisugne di vacancis, di fermâ il lavôr. La vite e jere in armonie cu la fadie e cul polsâ; il cambiâ dai lavôrs seont des stagjons nol puartave a stufâsi, a sintî bisugne di evasion. Al è di sperâ che ancje il timp dal distacâ nol deventi vuê une altre maniere di alienazion, une forme ulteriôr di intosseament spirituâl, psicologjic e fisic.
E tocje pensâ ancje ai tancj che no puedin lâ in feriis parcè che no àn nancje il lavôr! (pre Roman Michelot)
Ferragosto. Lis feriis di Avost, par celebrâ la glorie e la memorie di August e il passaç dal Istât al Atom. Zornadis di grande matetât e licence, là che e jere improibide dome la serietât e la misure. La glesie, galiote e inteligjente, ti à ficjât la fieste de Sunte, par celebrâ la glorie e la memorie de mari dal Signôr e il so passaç de tiere al cîl, dal transitori al definitîf. Cumò al somee che si sedi tornâts a la edizion origjinarie de fieste, deventade la colme de evasion e dal divertiment. Mi pâr di viodi i miârs e milions di talians ducj impegnâts al spasim a no fâ un colp, par onorâ lis vacancis bramadis e sassinadis. Cui al svuacare libar e beât ta la aghe, cui si rustìs tal savalon, cui cjale incocalît il cîl iluminât des fusetis, cui al sprofonde tun laip di gjelât par parâ jù la arsetât vere o finte che lu consume.
Come tancj di lôr, jo o ai passade cheste zornade di feriis e di fieste a cjase. Parcè che, come predi, o ai di servî doi paisuts e parcè che, come malât cronic e dipendent, no pues lâ ator. Però o ricuardarai istès cun grant traspuart la fieste de Sunte, par nô di Visepente titolâr e duncje ancje perdon. Un dai perdons plui serens de mê vite. Di meti firme.
O ai scomençade la mê zornade te mê comunitât adotive e adotade di Vilevuarbe. Scugnint jessi plui matutins, mi spietavi il solit troput di fedêi che a vegnin ancje se la puarte de glesie e je sierade, come chei che si confessavin di no vê stât a jespui ancje cuant che nol jere plui. A son i stakanoviscj de religjon, che no cjalin ni al predi ni al lunari ni al timp. E tantis voltis nancje al altâr. O ai cjatade invezit une biele gleseade e ti vin fat un mieç pontificâl. Cussì mi soi presentât plui cjariât al perdon di Visepente, aes 10 e mieze. Un glesie furnide come une nuvice, un plenon di int cun largje partecipazion ancje di fûr, un sflandôr di liturgjie cun cjants, incens, predicje di sagre e procession pal paîs.
No si visavisi di une fieste cussì biele e jo no mi visavi di une consolazion cussì dolce. O sin jessûts di glesie cui vôi che a ridevin e il cûr che al cjantave. A misdì o ai gustât cul muini e cu la femine, Gjovanin e Ivana, la mê famee di adozion. Par ringraciâ il Signôr e la Madone che mi vevin judât, tal dopomisdì o ai decidût di lâ a cjatâ un fantaçut di 18 agns di Rivis Darcjan, che di frut sù nol cjamine ma che al à une bontât straordenarie e al svole cu la sô anime monde e lizere. O vin fevelât a lunc, su la famee, dal dolôr e de sperance, des rispuestis inadeguadis e de fortune di cjatâ une fede fuarte. I ai dade ancje la comunion. O ai invidiade la sô bontât.
Za che o jeri inviât, o ai fat un salt a Maian, li di mê sûr, par coltâ ancje i rapuarts di sanc, che no son simpri i plui cjalts ma che a coventin. Tornât dongje strac e content, o stavi contemplant te pâs de sere il gno curtîl dut vert pes ploiis avostanis cuant che il cûr mi à tacât a trotâ come chel dai crots. De canoniche viere e stave saltant fûr la gjate cuntun colomp te bocje. Il colomp al daspave disperât e duncje al jere vîf. O ai fat lis scjalis a varcs e i ai corût daûr fin che no le ai incjantonade e, a sun di vitis, i ai fat molâ il colomp. Al jere dut spaventât e nol veve fuarce di svolâ. Lu ai cjapât e puartât lontan, al sigûr dai gjats. O soi convint che le vedi scapolade. Che al svoli ancje par me e par chei che no puedin movisi.
No podevi sierâ cheste biele zornade cuntun segnâl di vite plui biel. ❚
pre Antoni Beline, Cirint lis olmis di Diu 20.08.2006
IL FERÂL. Te colme des vacancis............
L’Istât al è un timp gjenerâl di vacancis. Si tache in Jugn e si siere in Setembar il timp des feriis; ma al è sigûr Avost il mês là che dut o cuasi si ferme. Tun mont frenetic, e je une dibisugne interiôr di cjatâ moments e timps di distacâ, di fâ alc altri. Gno pari, che al faseve il contadin di chei di une volte, nol sintive bisugne di vacancis, di fermâ il lavôr. La vite e jere in armonie cu la fadie e cul polsâ; il cambiâ dai lavôrs seont des stagjons nol puartave a stufâsi, a sintî bisugne di evasion. Al è di sperâ che ancje il timp dal distacâ nol deventi vuê une altre maniere di alienazion, une forme ulteriôr di intosseament spirituâl, psicologjic e fisic.


text:
Martin Krpan z Vrha (Martin Krpan di Vrh) al è il prin, impuartant libri de prose narative slovene. Si trate di une opare scrite te Vierte dal 1858 di Fran Levstik, che tal mês di Lui dal stes an le fasè vignî fûr sul gjornâl Slovenski glasnik; Levstik al fo il prin a pandi par sloven cemût che si podeve contâ storiis popolârs doprant un lengaç fevelât ogni dì de int comun.
Ma cui isal chest «eroi leterari» e ce rapresential pal popul sloven? Al jere un timp che Martin Krpan al jere tignût tant che l’om plui fuart di dut l’Imperi dai Asburcs; al jere un bon om, dut câs nol jere propit farine di fâ ostiis par vie che di mistîr al faseve il cuintribandîr di sâl che al puartave cu la sô mussute de cueste vie pai vilaçs. Une dì al fo clamât a Viene nuie di mancul che dal imperadôr in persone par dâi cuintri a un ciert Brdavs, l’om plui trist di chest mont: ducj chei che lu vevin scombatût a vevin fate une brute fin. Cun di fat Brdavs, grant e grues no mancul di Krpan, al veve la usance di taiâur il cjâf ai siei nemîs, e magari cussì no chel destin i tocjà ancje al fi dal imperadôr. Chest al veve bielzà clamât a cjapitul i erois plui innomenâts dal so Imperi, ma ducj a falirin; Martin invezit, dopo jessi lât a Viene, al rivà a bati il teribil Brdavs taiantji il cjâf e, prime di tornâ a cjase sô, come premi al otignì une sporte di bêçs di aur e soredut il permès a vite par podê traspuartâ sâl.
In dì di vuê, la storie di Martin Krpan e je inmò cetant cognossude jenfri i Slovens. Te narazion di Levstik si cjatin diviers riferiments a fats sucedûts tal 1848, an che al viodè il discjadenâsi di mots rivoluzionaris in dute Europe: la Slovenie, magari cussì no tant che il Friûl, e à simpri scugnût patî il domini di int foreste. Vie pai agns Krpan al à simpri figurât tant che eroi popolâr par definizion, incjarnant il caratar tipic dai Slovens, fat di vivôr, di fuarce, di indipendence e di un fregul di inzen contadin che nol fâs mai mâl. Insome, un personaç, un om fuartonon che al ve sucès vie pal mont, cjapât tant che model di bande di un piçul popul usât a scombati par rivâ a vê la sô libertât.
La storie di Martin Krpan e ve daurman un grant sucès: par esempli, in dì di vuê a Lubiane e je une scuele elementâr che e puarte il so non. E esist ancje une gare di prove di fuarce, nassude tal 1996 e inmaneade ogni an, li che il vincidôr al ven sorenomenât «Martin Krpan» par un an intîr. A puartâ il non dal nestri eroi parfin un grup musicâl rock, atîf jenfri la fin dai agns Setante e i prins agns Novante, li che al à cjantât ancje il famôs Vlado Kreslin.
La storie di Krpan e à vût mût di fâsi cognossi ancje tal forest, stant che la conte di Levstik e je stade voltade par talian, cravuat, ongjarês, todesc, macedon, svedês, slovac e spagnûl.
Al non dal eroi Krpan al è leât ancje un troi ciclabil dongje il lâc di Cerknica, a soreli jevât di Postumie: in dut a son uns trente chilometris di percors framieç dal vert, par gjoldi di un tic di frescure vie pe Istât.
ALESSIO POTOCCO
TERITORI – Martin Krpan, eroi leterari sloven............
Martin Krpan z Vrha (Martin Krpan di Vrh) al è il prin, impuartant libri de prose narative slovene. Si trate di une opare scrite te Vierte dal 1858 di Fran Levstik, che tal mês di Lui dal stes an le fasè vignî fûr sul gjornâl Slovenski glasnik; Levstik al fo il prin a pandi par sloven cemût che si podeve contâ storiis popolârs doprant un lengaç fevelât ogni dì de int comun.


text:
Plui di un milion di visitadôrs (intal ultin periodi une media di 7.100 in dì) e 1011 aziendis che a àn vude la pussibilitât di presentâsi al public internazionâl e di inviâ contats comerciâi cun clients di marcjâts impuartants – ancje gnûfs, tant che Messic, golf Persic e Israêl – e cun grandis corporazions. A turni, lis regjons slovenis a àn vude la ocasion di presentâ lis propriis particolaritâts e atrazions turistichis a un numar simpri cressint di visitadôrs. La partecipazion slovene ae Expo 2015 di Milan e je stade duncje cence dubi un sucès e e à passât ancje lis spietis plui otimistichis de vilie.
I CONTIGNÛTS_La Slovenie si è presentade ae esposizion universâl cul sproc «I Feel Slovenie. Verde. Ative. Sane.» I contignûts principâi, preseâts pal mût interatîf che a son stâts presentâts al public, cirint di stimolâ ducj i cinc sens, a son stâts il sâl (cu la pussibilitât di cjaminâ sul famôs sâl di Piran), lis âfs (cun diviers i gjenars di mîl di nasâ), lis aghis termâls e minerâls, l’escursionisim e il cicloturisim e lis tecnologjiis verdis. Cun di plui, a son stadis disfrutadis pe promozion dal Paîs ancje ecelencis za afermadis a nivel internazionâl tant che i schîs Elan, i avions Pipistrel e la Postojnska jama.
La marche I feel sLOVEnia, visibile su dutis dôs lis bandis dal paveon e promovude ancje cun adesîfs a forme di cûr distribuîts al public, e va fûr de Expo rinfuarçade e cuntune ricognossibilitât plui largje.
UN DI CHEI plui VIVARÔS_Il paveon Slovenie al è stât, ancje daûr dal Corriere della Sera che lu à cjapât dentri inte sô top 4, un di chei plui vivarôs e cuntune animazion tant apassionante. A riprove di dut chest, ancje la sielte di dâ di fâ propit al paveon sloven lis premiazions e la fieste di sierade dal campionât mondiâl di balon di taule de expo, che a àn partecipât 64 formazions. Secont un scandai resint fat de agjenzie Mediana suntun campion di 326 personis, il 95% dai intervistâts al à conseât la visite dal paveon sloven a amîs e parincj, e cuasi l’86% al à decidût di lâ a visitâ la Slovenie. La plui part dai visitadôrs dal paveon sloven (80%) a son talians, cun daûr i francês. La famose “kremšnita“ (paste di creme) di Bled e je stade sielte cun di plui tra i 10 dolçs “di no pierdi“ ae esposizion universâl.
UNE IDEE BUINE_Secont lis principâls aziendis slovenis che a àn partecipât ae esposizion universâl par slargjâ il propri target, il Business Center che al opere intal ambit dal paveon sloven (une intuizion dal ministri pal disvilup economic Zdravko Počivalšek) al è risultât tant util. Al stes numar di contats cun esponents dal setôr economic e clients potenziâi di dutis lis parts dal mont si sarès rivâts, cence la Expo, in doi agns e a un cost tant plui alt. La aziende Lina Design (mobilie, cjadreis, taulis), par esempli, che e furnìs i propris prodots ancje a marchis talianis tant che Natuzzi, e à convinçût tancj paveons a doprâ i siei prodots e e à inviât contats che a podaressin puartâ a colaborazions a lunc tiermin, cun Sky Tv e Birra Moretti.
VIERS IL FUTÛR_Dopo la sodisfazion par vê fat un lavôr otim dal pont di viste dal marketing e de promozion turistiche e economiche, il voli al è cumò za orientât al futûr. Pe fin di Otubar si spiete la decision dal guvier su la partecipazion ae Expo 2017 in Kazakistan (diviers a augurin une presentazion de Slovenie in colaborazion cu la vicine Cravuazie), ma si pense za ancje al 2020, ae Expo di Dubai intai Emirâts Araps. ❚
Tjaša Gruden
SLOVENIE. Il belanç de Slovenie al Expo............
Plui di un milion di visitadôrs (intal ultin periodi une media di 7.100 in dì) e 1011 aziendis che a àn vude la pussibilitât di presentâsi al public internazionâl e di inviâ contats comerciâi cun clients di marcjâts impuartants – ancje gnûfs, tant che Messic, golf Persic e Israêl – e cun grandis corporazions. A turni, lis regjons slovenis a àn vude la ocasion di presentâ lis propriis particolaritâts e atrazions turistichis a un numar simpri cressint di visitadôrs. La partecipazion slovene ae Expo 2015 di Milan e je stade duncje cence dubi un sucès e e à passât ancje lis spietis plui otimistichis de vilie.


text:
Vêso decidût di vierzi un blog in lenghe furlane par contâ di une vuestre passion, i fats dal Friûl, i fats vuestris, o juste par butâ jù alc par passion de marilenghe? Benon, nuie di miôr secont nô di “Furlans digjitait furlan”: o provarês la magjie di un vuestris scrit che al podarà jessi let li di cualsisei bande che al sedi un colegament Internet e o jentrarês in contat cun int cu la stesse passion. E cuant che cence savê o inviarês un “flame” (peraule par inglês compagne al furlan – flame – che al sta a indicâ un scrit che al scjadene une grande discussion), magari cualchi gjornâl si inacuarzarà di voaltris e o varês i vuestris 15 minûts di glorie. Dut cuntun piçul sfuarç: une tastiere, une iscrizion a un servizi gratis di blog (Blogspot.com, WordPress.com, Splinder.com) e cualchi minût par scrivi. Al samee dut facil e biel, insumis, ma… Al è un “ma”, un pericul che si plate tes pleis de rêt des rêts: il troll de lenghe!
LA DEFINIZION_ Il troll, come che si dîs tal mont digjitâl, al è un sogjet che al interagjìs cui altris utents cun messaçs provocatoris, fûr tema o cence sintiment, finint par infastidî chei altris. Il tiermin al ven fûr di une creature de mitologjie nordiche, il troll, di forme umanoide, innomenade pal so compuartament trist o fastidiôs. Se o vessin di pensâlu furlan si podarès clamâlu “maçarêt” dal Maçarot, un des creaduris de mitologjie furlane plui matarane e fastidiose.
IL TROLL DE LENGHE_ Cui isal alore chest “troll de lenghe” o “maçarêt”? Ma sì, chel che ti vignarà a comentâ sul to blog disint che no tu scrivis just, che no tu seguissis la grafie uficiâl, che chê peraule no je tal furlan standard ma intune variant, e vie indevant. Un compuartament che nol à nissun sens tal mont mudabil di Internet, li che un scrit al è simpri in evoluzion, e massime pal furlan, dulà che nissun ti à insegnât a scrivi e duncje l’erôr al è no râr, ma sigûr. Cul risultât che un si bute jù e al lasse pierdi dut: al è za brâf a vê voie di metisi a scrivi in marilenghe (tant plui faturôs che a fevelâlu cence la scuele) e se ancje tu cjatis un che ti romp lis scjatulis cui tal fasial fâ?
Nô us sburtìn a lâ indevant, parcè che par un troll che al sberle a son 50 letôrs cidins che a an plasê di gjoldisi alc par furlan (e fevelant di furlans, che si sa che no son int espansivone, la medie probabil e je ancje plui alte).
Cualchi consei, duncje, par difindisi di cheste peule.
1) Ignorâlu – Al è il consei tipic pai troll: par solit a molin dopo di un pôc. Tignît cont che il tipic troll de lenghe nol sa lui par prin lis regulis: par solit e je int sbalinade che e à une infarinadure juste par savênt alc plui di voaltris e sfogâsi di cualchi frustrazion.
2) Vonde creance – La “netiquette” (la “creance de rêt”) e disarès di no scancelâ par educazion i coments che ti fasin i letôrs. In chest câs sbombaitsi, se un al insist al è par prin lui cence creance: fracait sul scancele coment e vie, si stufarà anche prime de soluzion nr. 1.
CONCLUSION_ Visaitsi che cumò come cumò la lenghe furlane su Internet la jude no un blog scrit perfet, ma 100 blogs scrits cun passion, cun erôrs, cu la variant che si vûl, ma che a fasin pression par testemoneâ la voie di lenghe e duncje di vê biadelore une scuele che ti insegni a scrivi. Se dopo us ven il gust di podê scrivi miôr o fasarês un cors (e za cul scrivi o tacarês a miorâ).
No stait a fâsi frenâ, duncje, e scrivêt libars sui blog, come che al sucêt su Facebook. Difat, balinant pal “Muselibri” si viôt simpri plui int che e fevele par furlan cence stâ daûr a corezisi un cul altri. Parcè? Parcè che su FB si interagjìs nome se tu “dâs la amicizie”. E cui mai condividaressial la amicizie cuntun troll de lenghe?
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il destin dal autonomisim furlan al è simpri stât dome un: jessi ignorât dai partîts talians cuant che nol jere calcolât pericolôs, doprât cuant che lu si podeve doprâ, dispreseât cuant che no lu si podeve plui controlâ.
_Intal ultin periodi si disarès duncje che alc tal aiar dal Friûl al à di jessi pardabon cambiât, parcè che i partîts talians a stan scomençant a atacâ in maniere simpri plui dure chei esponents
dal mont politic, in particolâr sindics e aministradôrs, che a son daûr a fâ sintî simpri plui fuarte la vôs di chei che a pensin che l’identitât furlane e la specialitât a sedin valôrs di difindi cul cûr e cu la anime, ma ancje cul cerviel.
_Invezit int che e à vût responsabilitâts ancje di guvier
in cheste regjon, come il conseîr
Luca Ciriani, fevelant de pussibilitât di costituzion di une fuarce autonomiste si sint menaçade: lu à dimostrât atacant la Assemblee de Comunitât Linguistiche Furlane e il president dai siei 102 sindics, Diego Navarria.
Par Ciriani dome chei che a àn un cognon furlan come lui a son in stât di podê dî la lôr su l’autonomie dal Friûl: i “sicilians” come Navarria a àn di stâ dome cuiets a scoltâ i Fratelli d’Italia, che lôr sì a vuelin
il ben dai furlans.
_L’ironie di Ciriani si è indreçade ancje ai sindics dal Pat pe Autonomie. «Dulà jerino fin cumò, intant che la Serracchiani ur disfave i Comuns?» si domande.
Se al ves voie di scoltâle, la rispueste e je clare: a jerin intai lôr municipis a cirî di parâsi dai dams che ancje chei come lui a àn fat aes nestris comunitâts.
Ciriani si dismentee – ma i furlans no – di jessi stât vicepresident de zonte di Renzo Tondo, chel che al diseve «Il friulano è una cazzata!».
_Dulà jerial lui intant che Tondo al firmave cun Tremonti un Pat che al sdrumave la autonomie finanziarie de Regjon?
Par sigûr la Serracchiani no varà fat di miôr, ma almancul e sta cidine pe vergogne. Invezit Ciriani al tabaie: parcè?
_Si sa, la gjaline che e cjante e je simpri chê che e à fat l’ûf.
La conclusion duncje e je dome une: in chest moment tancj sindics, aministradôrs e citadins a àn capît che çampe e drete no fasin (se mai ju an fats) i interès dai furlans. E sul teritori e je daûr a nassi, intune farie politiche simpri plui autonomiste propit parcè che e nas dal bas, une propueste politiche che e tache pardabon a dâ fastidi.
_E je une gnove classe dirigjente vignude su tai municipis a “pan e delibaris”, che aromai e je pronte a mostrâ a Ciriani e ai suoi Fratelli (d’Italia e no dome) di jessi une alternative che no si spavente: ni di front ai siei atacs, ni di front ae prospetive di vuidâ la Regjon. ❚
✒ Walter Tomada
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“La miserie no je dade dome de privazion economiche. Par dongje, tant che miserie si conte la mancjance di relazions e di servizis. Par chest, la puaretât e je une cundizion che e pues marcâ un grum di dongje i vecjos, e di chest tocje tignî cont tal prontâ un stât sociâl che al sedi inclusîf”.
Cussì, e à dit la conseire regjonâl dal Pd e neuropsichiatre infantîl Silvana Cremaschi presentant chê altre dì a Udin i numars su lis gnovis puaretâts in Friûl-Vignesie Julie e i principis che a fasin di fonde ae vore in cors tra Zonte e Consei regjonâl par meti adun i imprescj di jutori sociâl par impleâ te maniere miôr i 10 milions metûts di bande cun chest obietîf te leç finanziarie dal Dicembar stât.
“Par gno cont – e à dit – o pensarès ai vecjos che a puedin stâ in cjasis gaiarinis tal mieç dal paîs, cu la buteghe dongje dulà lâ a cjoli il pan e lis pastutis, ma ancje la floriste par une rose. E po, chestis cjasis si varès di pensâlis ancje dongje dal asîl e des scuelis, par che i vecjos a viodin i fruts e i fantacins, che li al sarès propit il lôr puest”. “Une suaze pardabon interessante”, al à comentât dilunc la cunvigne inmaneade alì de Fondazion Crup il diretôr de Patrie dal Friûl, Dree Valcic, “se nol fos – al à zontât – che magari cussì no a son simpri mancul i paîs dal Friûl cu lis buteghis tal centri storic e cuntune socialitât vivarose che e fasi sintî tal mieç de vite ancje chei che a son in là cu la etât”.
Insumiis, un Friûl che al scomence a fâ i conts cun aspiets de puaretât in part peâts ae economie, ma ancje a aspiets sociâi che a àn a ce fâ cu la pussibilitât di partecipâ, di jessi a stâ in puescj dulà che e je int e servizis, di vê int zovine dongje che e sedi un jutori tal fisic e tal spirt. “O sin une regjon di vecjos – al è lât indevant Valcic – e il pericul di lâ devantdaûr al è simpri plui marcât”. Cun di fat, “e je int cun plui di 65 agns che e à di pensâ a cemût tornâ a imbastî la vite te ore de pension, ma a son personis di chê etât e plui indevant che no rivin ae tierce setemane dal mês”. In sumis, “jessi vecjo a Cjabie, Grau o Çarvignan e je une robe diferente”.
Une cuistion di stâ cetant atents ancje cuant che la miserie e tocje chê altre bande de vite, lis fameis cun fruts piçui. “La puaretât si trasmet dai gjenitôrs ai fîs, come che aromai al è stât certificât”, e à cun di fat sotlineât la miedie e politiche Cremaschi. “Adiriture, si à vût constatât che e à un efiet preditîf la presince di libris in cjase o ben la lôr mancjance”. Si capìs ben che la miserie no si trasmet par vie di sanc, ma al è il contest dulà che si cres che al pues fâ la diference. Par chest, e à dit ancjemò Cremaschi, “al è impuartant che une societât inclusive e puedi vê la pussibilitât de scuele a timp plen, il centri par mandâ i fruts di Istât, la pussibilitât di lûcs dulà che gjenitôrs e fîs a puedin stâ ben insiemi”. Duncje, “si à di meti dongje une pluralitât di azions, a son lis politichis di jutori che a traviersin plusôrs ambits che a puedin mudâ il doman dai fruts che a nassin in fameis puaris”.
Dut câs, la miserie no cjale la etât e ancje in regjon e cjape dentri dutis lis cundizions anagrafichis. “Il 12% de popolazion dal Friûl-Vignesie Julie al è in cundizion di puaretât relative”, e à inzornât Cremaschi, presentant i numars di un studi de Fondazion Brodolini fat suntun campion di doi mil fameis. “Un situazion che si rive a vêle cuant che intune famee di doi di lôr si pues vê dome 1.011 euros al mês par vivi”. E je la percentuâl plui alte di dut il Nord (9,6% a Nordest; 11,1% a Nordovest), si ben sot de medie taliane che e rive al 18,2%.
Prins al Nord ancje pes privazions materiâls, stant che a interessin il 4% de popolazion, cuintri il 3,3% dal Nordest e il 3,5% dal Nordovest. Par zonte, la puaretât e je ancje “dinamiche”, par vie che il 25,9% de popolazion che e je rivade a saltâ fûr de miserie al è tornât a plombâ intun stât di dificoltât dome dopo doi agns.
La leç regjonâl cui proviodiments par judâ i puars e varès di rivâ al dibatiment in Consei regjonâl tal mês di Jugn, cussì di jessi metude in vore in Autun. ❚
Antonella Lanfrit
Analisi de situazion de puaretât: simpri plui penze par un teritori simpri plui vecjo............
“La miserie no je dade dome de privazion economiche. Par dongje, tant che miserie si conte la mancjance di relazions e di servizis. Par chest, la puaretât e je une cundizion che e pues marcâ un grum di dongje i vecjos, e di chest tocje tignî cont tal prontâ un stât sociâl che al sedi inclusîf”.


text:
Al baste dome dâur un cuc aes fotos chi in bande: stant ae proteste dal Front Furlan, indreçade al president de Regjon Tondo, lant a Sacîl biel che si rive dal Venit si cjatin dilunc de strade cartei a dî pôc stramps. «Friuli Venezia» e po, te rie sot, di bessôl, il non «Giulia»: un erôr, un scherç o ben une dediche a une cierte «Giulia» di bande di cualchi inamorât?
Tal so comunicât, il Front Furlan al ricuarde che, si ben che al sei stât gjavât dal articul 116 de Costituzion taliane tal 2001, la liniute jenfri «Friuli» e «Venezia Giulia» e reste inmò tal articul 131 de stesse Costituzion e ancje tal Statût di autonomie de regjon. Cun di plui, ricuardant che il non «Venezia Giulia» al è stât inventât dal glotolic gurizan Graziadio Isaia Ascoli tal 1863, il Front Furlan al zonte che il cantin dai cartei stradâi al riscjie di mudâ la storie e la gjeografie metint in pericul la esistence stesse dal Friûl.
Il Front al invide Tondo a ordenâ al Compartiment Anas di Triest di gambiâ daurman i cartei in cuestion e po di regalâur un libri di storie e un atlant gjeografic, stant che… «ur covente!».
ALESSIO POTOCCO
ATUALITÂT – Cartei falâts............
Al baste dome dâur un cuc aes fotos chi in bande: stant ae proteste dal Front Furlan, indreçade al president de Regjon Tondo, lant a Sacîl biel che si rive dal Venit si cjatin dilunc de strade cartei a dî pôc stramps. «Friuli Venezia» e po, te rie sot, di bessôl, il non «Giulia»: un erôr, un scherç o ben une dediche a une cierte «Giulia» di bande di cualchi inamorât?


text:
La libertât, chê totâl, e je une utopie. Epûr a esistin personis che te fasin nasâ. Mauro Corona al è une di chês. Te sô tane di Ert, une buteghe-cjase-dipuesit di cualchi metri cuadri, al vîf come intune flabe. Jenfri libris butâts par ogni cjanton, sfueiuts che a pindulin di cualchi gjoce, tocs di spiei, lens che a odorin di bosc, scarpei, imprescj, un dordul malât che al duar intune scjaipule, scarpons e rimpins di scjaladôr, cjalçuts a suiâ dongje de stue, un cjanut che al môf la code content, i cucucs di doi pendui che a batin lis oris. Un mont. Lui, li dentri, al scrîf e al intaie. Al mangje e al duar. Sbraçât, cu la sô canotiere nere, la bandane sul cjâf e la barbe lungje. Nol à mai frêt, al va ancje a schiâ vistût cussì, ma te sô tane a vignaressin i smursiei ros a ducj. Une stue, piçule, vecje, di ghise, e jemple l’aiar di calôr. Mauro i met dentri legnuts fintrimai a fâle sclopâ.
Scritôr, scultôr e alpinist, al rugne un pôc cuant che tu jentris te sô flabe, nol è un complimentôs. Ma ti tire in bande doi imprescj e al fâs puest suntune bancjute: “Sentiti”, ti dîs. Intant al da une pipade al toscan che al à impiât par tignîsi compagnie. Il fum al è dutun cui cjavei che i colin sui voi, riçots. Al pâr che a cjapin fûc ancje lôr. Al è scûr li dentri, la lûs e je chê dal fûc che al art e chê di une lampadine parsore de scrivanie, une bree plene di scritis e scritutis e musis pituradis cu la pene.
Ancje se chi dentri no si sa dulà meti i pîts, si sint la pâs.
Migo simpri: la sabide e la domenie o ai la int in code devant de puarte. A àn voie di cognossimi, di vê une firme suntun libri. Al fâs plasê, sigûr, ma a son ancje voltis che mi stufi e che o sieri la puarte a clâf.
Mauro, cemût stâstu?
O soi strac. O soi stât a fâ une “schi alpinistiche” cun gno fi e gno nevôt ma no ai plui vincj agns. Aromai a son sessante, e o pues murî doman. Ma no ai pôre, eh!
Po sigûr, viôt li ce fisicat che tu âs (i disìn cjalant i muscui dai braçs che a pandin che al è ancjemò in forme). Ma cemût passistu lis zornadis?
A buinore mi dismôf tor cuatri, ogni tant ancje prime parcè che no rivi a durmî. Cualchi volte o cjol une pirulute, ma no si pues simpri. E alore o stoi chi e o lei e o scrîf (al conte mostrant il bancjon dulà che al è sentât e dulà che di sere al cîr di polsâ dentri dal sac a pêl). Aes siet e un cuart o scolti il gjornâl radio de Rai e dopo o voi pes monts, tal bosc, a cjaminâ, a scjalâ, a schiâ. O ai bisugne de nature. E cuant che o torni dongje mi intani chi, o cjali un pôc la television.
Ce viodistu?
Soredut i telegjornâi.
E il Grande Fratello?
Ah, sono monadis di fâ viodi chês li (“monadis” e je la traduzion di une peraule ben plui coloride)? No, no. Mi plâs “Ballarò”, “Annozero”, i programs culturâi. Ve, o ai di dî che a ‘nd’è simpri di mancul! E ancje par radio, o scolti i notiziaris e il program par furlan che a fasin su la Rai regjonâl “Vuê o fevelin di…”. Mi plâs, il furlan e je une lenghe che e pâr une musiche. Pecjât che la trasmission e duri pôc plui di une desene di minûts.
Un ertan che al sa il furlan!
Lu sai sì, ma no tal feveli. No je la mê lenghe e o fâs fature a esprimimi.
Âstu mai scrit alc in marilenghe?
Te mê marilenghe, te fevele di Ert. Chi tal scansel, o ai une balade dedicade a une vecje montagnare, scrite dute par ertan. No sai di precîs cuant che e vignarà publicade ma e je achì.
E ce pensistu des lenghis minoritariis?
Lenghis e fevelis a van tuteladis, ma cence retoriche. No je une cuestion politiche ma di identitât. Par esempli, il furlan al varès di sei obligatori tes scuelis e la int e varès di fevelâlu a cjase, pes stradis, tal ristorant. Invezit o ai notât che tancj si vergognin, a fevelin par talian parcè che se no si sintin inferiôrs. Si rindìno cont dulà che o lin a finî cun cheste “societât de aparence”? La lenghe e je une robe rare, preziose, a son lis nestris lidrîs. I nestris fruts a àn di imparâ l’inglês, sigûr. Par lavorâ al covente. Ma no àn di dismenteâ la tiere dulà che a son nassûts.
Mauro tu sês pari, no mo?
Sì, e mi plasarès ancje deventâ nono. O ai cuatri fîs che aromai a son grancj: Martina (35), Marianna (30), Matteo (29) e Melissa (28). Ducj laureâts. Di piçui a àn patît come ducj i fruts di chei paisuts chenti. Si sveavin adore parcè che aes cinc e mieze a vevin di cjapâ la coriere dai operaris par lâ fin a Longaron. E li, cjoli il tren par lâ a scuele, a Belum.
E cumò, dulà vivino?
A part la grande che si è spostade plui in jù, a son ancjemò chi (al dîs segnant cul dêt par sù l’apartament che al è disore de sô buteghe. A Ert, te vie principâl, no si pues no viodile, ancje parcè che il paîs al è dut li, e difûr al à di ogni ben, mascaris, tocs di len, Signôrs sul lis crôs).
Però o ai viodût moviment achì. Turiscj che si fermin, a cjalin, ti cirin (intant che o fevelìn, la tane si è jemplade di curiôs che a scoltin, cidins)…
Sì, a àn ancje fat un museu chi di front, dulà che si conte cemût che a vivevin i boscadôrs une volte. Ma i sindics e lis istituzions a varessin di fâ alc par no fâ lâ vie la int nassude e cressude in cheste tiere. Claut, Cimolais, tancj paisuts de Cjargne a son stâts bandonâts e svuedâts. Il probleme al è che a nissun i interesse di salvâju.
No sta dî cussì. Lis Dolomitis furlanis a son pûr deventadis patrimoni dal Unesco!
Monadis. O sin patrimoni de umanitât dome su la cjarte. Dut il dì a corin sù e jù i camions che a puartin glerie a drete e a çampe. Al è l’aur blanc. A disin che si à di gjavâle fûr dai riui par no che a vegnin fûr lis aghis cuant che al plûf masse, ma sâstu ce biel viodi chei besteons passâ pe mont! E i camioniscj no si fermin nancje a gustâ, tes nestris ostariis.
Tu ce sugjerissisitu di fâ?
Il Friûl al è plen di robe di disfrutâ ma al samee che nissun le viodi. No covente vê pistis di schi par creâ lavôr, baste vê un pocje di fantasie. Par esempli, in chescj puescj dulà che al è sucedût il disastri dal Vaiont, si podarès fâ sù un centri di studis e di ricercje su lis tragjediis, o un istitût di siencis forestâls, di botaniche. A vignaressin students di dute Europe par imparâ.
E parcè, alore, no si fasial nuie? Pûr in Trentin e in ciertis bandis dal Venit, par fâ un esempli, la mont e je un ben indispensabil: nô furlans ce vino di mancul di chê int là?
Sâstu ce? Nô o vin chel maledet sproc che al dîs “o fasìn di bessôi”. Bessôi no si va in nio. Bessôl tu puedis coltivâti il to ort ma se dopo e ven une glaçade e ti ruvine dut, ce fâstu? Bisugne imparâ a colaborâ pal ben comun, che nol vûl dì lâ di amôr e di acuardi cun ducj. Ma al vûl dî unî lis fuarcis par no sparî.
Parcè no scrivistu un libri su chest? Al podarès fa vierzi i voi a plui di cualchidun.
Al è chi, pront (e al tire fûr un cuadernut neri a riis. Scrits fis fis, a man, in stampatel, cu la pene a chine. Cussì ordenât che al pâr batût a machine). Il titul nol è definitîf ma sù par jù al sarà chest: “La fine del mondo storto”. O ai pensât a ce che al podarès sucedi se al finìs il petroli tal mont. La int e varès di tornâ a vivi come une volte, e chel che nol sa fâ i lens par scjaldâsi, un stric di ort par mangjâ, al mûr. Ae fin, chei che a sorevivin a capissin che a àn di stâ insieme par lâ indenant. Il siôr cul puar. Anzit, no saran plui ni siôrs ni puars.
Cuant vignaraial fûr il gnûf romanç?
No sai, forsit cheste Sierade, forsit l’an cu ven.
Intant, ti viodìn cualchi volte par television. A part lis dôs ospitadis storichis a “Le invasioni barbariche” di Daria Bignardi, tu sês lât ancje a “Alle falde del Kilimangiaro”, cun Licia Colò.
Par vendi libris tu âs di fâ cussì, lu dîs cence platâmi. Vuê, se no tu ti fasis cognossi “a la tele” no tu sês nissun.
E di libris, tu ‘nd âs vendûts un grum. Ancje l’ultin, “Il canto delle manère”, jessût in Novembar, al sta lant ben. Sêstu deventât siôr?
Beh, un bêç lu ai ma no soi siôr. Si sta un moment a fâmi i conts inte sachete. Di ogni libri vendût mi spiete il 10% dal presit di cuviertine, e metât di chel al va a finî in tassis. Ce che al reste, lu doi ae famee, ae femine e ai fîs. A mi mi baste un past cjalt in dì par vivi. Cumò o ai metût vie un grumut par comprâ la cjase, parcè che achì o sin a fit.
Mauro, ma ce âstu là daûr (i domandi mostrant la stanziute che si viôt stant li, te tane)?
Une parêt par sfrancjâsi a lâ sù pai crets. Mi ten simpri in alenament, a vegnin ancje lis mês fiis, a van sù come chei altris.
Ce dîstu di ducj chei che a muerin lant in mont? L’alpinisim in chescj ultins timps al à pierdût escursioniscj, socoridôrs. Tu âstu mai pôre?
No! Se un al à pôre, al à di stâ a cjase. Ma dopo, al capìs che al pues murî ancje stant sul divan parcè che magari i cole il lampadari sul cjâf e alore e vâl la pene di vivi. In mont, bisugne sei prudents, po dopo a son simpri i impreviscj. Lis lavinis a son impreviscj.
Icio, il cjanut, al è stât bon a scoltâ, su la bancje. Al jere bessôl e plen di frêt tal mieç des monts cuant che Mauro lu à cjatât, siet agns fa. Di in chê volte, no si son plui lassâts. Cui “cjalcins” di piel di foche tes talputis, chê buinore, al è lât ancje lui in escursion cui trê. “Cumò al è strac. Viodistu ce talpe curte che al à – al conte Mauro, fasint une cjarece – al fâs fature a cori”. Il soreli al è daûr di une piche. Ancje se lis zornadis si son slungjadis, il dopomisdì al è ancjemò masse dongje de gnot. E je vignude la ore di lassâ la tane.
Mauro, ma chi dentri no ti sintistu mai di bessôl?
Dome i debui si sintin bessôi. O chei che a sufrissin di “dipendence di afiet”. Jo o ami la solitudin: e je la mê libertât.
Valentina Pagani


text:
Museu dal Domo di Udin, plaçute Bertrando, plantiere. Ben esponût pai visitadôrs al è il vessil dal patriarcje di Aquilee Beltram di Saint Geniès: une acuile zale voltade a man çampe e cu lis alis displeadis suntun fonts grîs celest. Ma ce savìno di chel che al è simbul cussì cjâr pal nestri Friûl? Chest al è il manufat tessil plui antîc che al ripuarte il steme dal Patriarcjât di Aquilee.
E al è chel origjinâl cusît tal cjamiç che al involuçave il cuarp dal Patriarcje Beltram, in cjarie dal 1334 al 1350. «O ai simpri sostignût che al podeve jessi posteriôr. La tipologjie dal ricam realizât, di un pont di viste storic e je plui confermade in epoche sucessive, fin Cinccent/inizi Sîscent» nus spieghe la diretore dal Museu Maria Beatrice Bertone. «Ma la cualitât dal taffetas di sede e je dal Tresinte. Ancje lis cusiduris a son contemporaniis dal cjamiç. O podìn duncje dî che nol è stât tornât a meti dopo, ma che al è chel origjinari». Bertone e je la custode di chest e di chei altris preziôs manufats conservâts te Catedrâl di Udin, che ju à protezûts salvantju dal degrât dal timp.
Par cui che al à plasê di tornâ a dâ dongje la storie di cheste nestre ricjece tessile al è a pene jessût il volum I Tessili dei Patriarchi. Paramenti sacri dal XIII al XX secolo nella Cattedrale di Santa Maria Annunziata scrit de diretore. Une altre maniere par cognossi miôr «un toc dal patrimoni dal nestri Friûl lassât dai patriarcjis, che a son stâts autôrs de nestre fede cristiane e de nestre identitât di popul cun pussibilitât di autoguvier» al à dit Pietro Fontanini, president de Provincie di Udin, ent che al à sostignût la publicazion dal libri. E pai furlans che no lu àn ancjemò fat, e merete duncje une visite al Museu, li che si cjatin no dome i tessii dal patriarcje (a ripuartâ la antighe acuile patriarcjâl a son ancje doi cjalçârs dal furniment funerari) ma, jenfri chês altris oparis, ancje la arcje di marmul dal beât Beltram e i afrescs di Vitale da Bologna, clamât a Udin dal patriarcje, che al segnarà une svolte pe piture furlane dai decenis daspò (www.cattedraleudine.it). ❚
✒ Natascia Gargano
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +